
⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

НЭГЭН НАСНЫ ХҮСЭЛ

	Үгийн шижрийг тунгаах

	Авьяас билиг байгаа бол

	Үнэн, худлыг ялгах

	Авхаалж самбаа бий бол

	 

	Үзэг хэмээх хөлгөөр

	Цаасан талд жирийлгэж

	Өгөөмөр баян амьдрал дахь

	Цагаан, харыг салгаж

	 

	Сүүдэрт бараан хэргийг

	Жигшиж гээхээр бичнэ.

	Сүүн цагаан үйлсийг

	Жишээ болгож өргөнө.

	 

	Нэн эртнээс өвөрлөсөн

	Нэгэн насны хүсэл энэ!

	Нийт олондоо өргөх

	Нэмэрт үйлийн дусал тэр!

	
ДӨРВӨН УЛИРЛЫН ДӨРВӨН ДУУЧИН

	Эргэх цаг

	Дөрвөн улирал

	Ээлж дараагаар

	Нисэн одно.

	 

	Харих цагаа

	Хүндлэн үдэж

	Халаа улирлаа

	Хөгжөөн зарлах

	Бахдам дуучдаа

	Байгаль эх

	Баян хангайдаа

	Төрүүлсэн байнам.

	 

	Өнтэй тарган

	Өвлөө дуусахад

	Өрнүүн дэлгэр

	Хавраа угтаж

	Өндөр хадандаа

	Өвөөлж дуучин

	Өв өв... Өв өв...

	Дуулан жиргэнэ.

	 

	Эргэх цаг

	Дөрвөн улирал

	Ээлж дараагаар

	Нисэн одно.

	 

	Ханагар сайхан

	Хавраа дуусахад

	Халуун тэнэгэр

	Зунаа угтаж

	Хөвчийн модондоо

	Хөхөө шувуу

	Гүг үү гүг үү

	Донгодон дуулна.

	 

	Эргэх цаг

	Дөрвөн улирал

	Ээлж дараагаар

	Нисэн одно.

	 

	Налгар тэнүүн

	Зунаа дуусахад

	Найртай тавиун

	Намраа угтаж

	Цайдам талдаа

	Царцаа дуучин

	Цар цар... Цар цар...

	Царгин дуулна.

	 

	Эргэх цаг

	Дөрвөн улирал

	Ээлж дараагаар

	Нисэн одно.

	 

	Халиун шаргал

	Намраа дуусахад

	Хавтай цагаан

	Өвлөө угтаж

	Хангайн царамдаа

	Халиун буга

	Хөвчийн өндөрт

	Урамдан дуулна.

	 

	Эргэх цаг

	Дөрвөн улирал

	Ээлж дараагаар

	Нисэн одно.

	 

	Нисэн одох

	Улирлаа хааж

	Тосон угтах

	Цагаа нээх

	Байгаль эхийн

	Дөрвөн дуучин

	Баясах уясах

	Сэтгэл төрүүлнэм!

	
ЦАСАН ӨВГӨН

	Анхны цас

	Шинэхэн цас

	Агаар тэнгэрээс

	Бужигнан орлоо.

	 

	Хөрш айлын

	Хүүхдүүд цөмөөрөө

	Хөл алдан

	Хөгжин гүйлдлээ.

	 

	Шинэхэн орсон

	Соньхон цасыг

	Өнхрүүлж томруулж

	Өнхрүүш хийлээ.

	 

	Том өнхрүүшдээ

	Толгой суулгаад

	Өндөр цагаан

	Өвгөн босголоо.

	 

	Багахан өнхрүүшээ

	Баруунтай

	Зүүнтэй нь

	Байрлуулж суулгаад

	 

	Хөөрхөн хурга

	Хөгжилтэй ишиг

	Унага, тугал

	Урлаж хийлээ.

	 

	Цангинам хүйтэн

	Өвөл цагийн

	Цасан ээжтэй

	Өвгөн аав минь

	 

	Хурга ишиг

	Унага тугалаа

	Хариулж өвөлжөөд

	Хавартай золго!

	
ААВ ХҮҮ ХОЁР

	Аав, хүү

	Өнөөдөр хоёулаа

	Ажил ихтэй

	Өнжиж байна.

	 

	Хашааны шургааг

	Аав нь өргөж

	Хажуу шонг нь

	Хүү нь чирч

	 

	Хурга ишигний

	Хороогоо тэд

	Хуурай товгор дээр

	Зөөж байна.

	 

	Балчир төлийнхөө

	Хороо байрыг

	Байнга дандаа

	Сэлгэхгүй бол

	 

	Үс, ноос нь

	Муудах гэмтэй.

	Өнгө зүсээ

	Алдах талтай.

	 

	Аав нь хүүдээ

	Ингэж зөвлөнө.

	Ажилч хүү нь

	Сайн ойлгов.

	
ХУНДАН ЗУСАГ

	Хундан зусаг

	Хуйсганаж зугтана.

	Хурга нь хөхөх гэж

	Дагаж гүйнэ.

	 

	Хайртай хургаа

	Хаяж голдог

	Хаашаа хачин

	Хонь вэ? гэтэл

	 

	— Ганц хурга,

	Чамаар хяргуулсны

	Гай нь тэр! гэж

	Аав зэмлэв.

	 

	Сүүлний үсийг

	Хуу хяргаснаас

	Сүрхий буруудсанаа

	Би ухаарав.

	 

	Эх нь хургаа

	Сүүлний нь үнэрээр

	Сүргээс ялган

	Таньдаг байж шүү!

	
ХУЖИР

	— Ямаа хонь

	Шороо долоогоод

	Яах аргагүй

	Хужирсаж эхэллээ! гэж

	Хоньчин Дамбий гуай

	Суурьтаа яриад

	Хоёр хоноод

	Хонио туусаар

	Дан майхантай

	Оторт гарч

	Тарвагатайн нуур дээр

	Хэд хонотол

	Удаж түдэлгүй

	Хонь нь сэргэж

	Урамтай сайхан

	Таргалж эхлэв.

	Ус, өвс

	Малд чухлыг

	Урьд нь сайн

	Мэддэг байсан ч

	Хужир мараа

	Багагүй хэрэгтэйг

	Хувьдаа төдий л

	Мэддэггүй явснаа

	Нүдээр үзэж

	Нарийн ойлгов.

	Нөхдөдөө тэгээд

	Зөвлөдөг болов.

	 


УНАГАНЫ ЗҮС

	Зэвэг ахын

	Урд зэлэн дээр

	Зэгсэн олон

	Унага байлаа.

	 

	Цөмийг нь зүсэлж

	Чадах уу? гэж

	Цэрэн ах

	Над хэллээ.

	 

	— Хамгийн урдах нь

	Халиун

	Хажуу дахь том нь

	Хар

	 

	Хойдох жижиг нь

	Хонгор.

	Хэвтэж байгаа нь

	Хээр.

	 

	Зэрэгцэж байгаа нь

	Зээрд.

	Ард нь тургидаг

	Алаг.

	 

	Цаана нь цавчилдаг

	Цавьдар.

	Саяын босдог нь

	Саарал.

	 

	Саарлын наадах нь

	Буурал.

	Цорвойж байгаа нь

	Цоохор.

	 

	Хөрвөөж байгаа нь

	Хүрэн.

	Босож суниадаг нь

	Бор.

	 

	Хулмайж хаздаг нь

	Хул.

	Шарваж байгаа нь

	Шар гэж

	 

	Цөмийг нь би

	Зүсэлж гүйцээд

	Зөв үү? гэж

	Лавлаж асуутал:

	 

	Шарга гэхийг л

	Шар! гэж

	Ялимгүй жаахан

	Самуурсан гэлээ ч

	 

	Адууны зүсийг

	Андахгүй мэддэг

	Адтай сүрхий

	Эр юм гэлээ.

	
ЕРӨӨЛ

	Аагим зуны

	Сайхан өдөр

	Ах, хургаа

	Хяргаж байна.

	 

	Хөөрхөн хургануудаа

	Хяргаж дуусаад

	Хөлийнх нь боолтыг

	Суллаж босгохдоо:

	 

	Нэвсгэр «дээлийг» чинь

	Тайлж аваад

	Нимгэн «тэрлэгийг» чинь

	Өмсүүлж өглөө.

	 

	Аагим наранд ч

	Одоо халууцахгүй! гэж

	Ахын ийнхүү

	Өхөөрдөж суутал,

	 

	«Хайчны ир чинь

	Тонгорог болог оо!

	Хайчилсан ноос чинь

	Торго болог оо!» гэж

	 

	Хайдав гуай ирээд

	Ерөөдөг байна.

	Харин би

	Түүнийг нь сурчихлаа.

	 

	Хургаа хяргаж

	Дуусахаас нь өмнө

	Хурдхан одоо

	Давхиж очоод

	 

	Янсан гуайнхыг

	Ерөөе байз.

	«Яасан сүрхий

	Хүү вэ!» гэнэ дээ!

	
ҮНЭЭ ИВЭЛГЭВ

	— Хүд хүд гэж

	Тугал нь залгилаад

	Хүрэн үнээ маань

	Ивлэж байна шүү

	 

	Ээж нь одоо

	Тухтай саая

	Эрүүн дээрээс нь

	Тугалаа татаарай,

	 

	Хүзүүвч дээрээс нь

	Хүчлэн угзарвал

	Хөөрхөн тугалын чинь

	Хоолой гэмтэнэ! гэж

	 

	Саальчин ээж минь

	Сайхан мишээж

	Сая ч бас л

	Сануулж хэллээ.

	 

	Азай буурал

	Ээжийн минь үг бүр

	Амьдралд хэчнээн

	Хэрэгтэй юм бэ?

	
ТЭРБИШ

	Тэрбиш хүү

	Манайд ирсэн

	Тэр өдрийнхөө

	Маргааш билээ

	 

	Уяатай морьдын

	Урдуур, хойгуур

	Учиргүй догь

	Алхаж байснаа:

	 

	— Энэ морины

	Гурван хөлийг

	Их сайн

	Баглажээ! гэлээ.

	 

	— Хөлийг нь баглаж гэж

	Хүнд яривал

	Хөдөөгийн жаалууд

	Шоолж мэднэ шүү.

	 

	Догшин морийг

	Чөдөрлөдөг гэж

	Дор нь би

	Хэлж өглөө.

	
ТАМИРЧИН

	“Тамирчин” гэдэг

	Эрхэм тэмдэг

	Дамба саяхнаас

	Энгэртээ зүүжээ.

	 

	Урт, өндөрт

	Харайдаггүй сэн

	Уралдах тэмцээнд

	Ордоггүй сэн!

	 

	Биеийн тамирын

	Ямар нормыг

	Биелүүлж тэр

	Тэмдэг авав?

	 

	Наран багшийн

	Ангийн хүүхдүүд

	Надаас ингэж

	Асуудаг байна.

	 

	Зуныхаа амралтаар

	Хөдөө нэгдэлдээ

	Зуун хангал

	Даага сургаж

	 

	Тамирчин гэдэг

	Хүндэт тэмдэг

	Тамгатай үнэмлэх

	Хүлээж авсныг нь

	 

	Нэгэн нэгдэлд

	Амарсан болохоороо

	Ний нуугүй би

	Үнэнийг хэлээд

	 

	Догшин хангал

	Номхотгоно гэдэг

	Золбоо хийморьтой

	Ажил юм шүү!

	 

	Нийтээрээ та нар

	Ирэх зун

	Нэгдэлд очиж

	Эмнэг сургаад

	 

	Тамирчин тэмдэг

	Зүүж ч болно

	Тамгатай үнэмлэх

	Нээж ч болно!

	 

	Ингэж хэлэхэд

	Тэд зөвшөөрлөө.

	Ирэх намар л

	Тэмдгийг нь харцгаая!

	
НАЙЗЫН ЯРИА

	Үргэлж намайг

	Дагаж байдаг

	Үеийн жаахан

	Дангаа найз минь

	 

	Хурганд явахад минь

	Угтан тосоод

	Хуйвтай шилбүүрээ

	Унасаар ирэхэд

	 

	Эрээн эрвээхэй

	Хөөж гүйлдлээ.

	Элдэв цэцэг

	Түүж наадлаа.

	 

	Уралдаж дараа нь

	Гол руу очлоо

	Ус цацалцаж

	Гоёхон тоглолоо.

	 

	Гэнэт санаад

	Хургаа харсан чинь

	Тэнд гэхийн

	Бараагүй болж

	 

	Хонь, хурга маань

	Хэдийн нийлээд

	Холбоо толгойг

	Давсан байлаа.

	 

	Хурдалж гүйсээр

	Хонио буцааж

	Хулчийж айсаар

	Хотлуулж иртэл:

	 

	— Дангааг чи

	Дагаж гүйхээрээ л

	Дандаа хурга

	Мартаж орхино.

	 

	Үүнээс хойш

	Түүнтэй нийлж

	Үргэлж эрхэлдгээ

	Болиорой! гэж

	 

	Бүрий болтол

	Ээж аашиллаа

	Арай зодсонгүй нь

	Яамай боллоо.

	 

	Ээжийн загнасныг

	Найздаа хэлчихвэл

	Итгэлтэй нөхөр минь

	Гомдчих болов уу?

	 

	Хоёулаа л одоо

	Хэмжээтэй тоглож

	Хонь, хургаа нийлүүлэхээ больё!

	
ХАРХАН НАЙЗ

	Цэнхэр ишгийг

	Эхээсээ төрөхөд

	Цэлмэг сайхан

	Нартай байжээ.

	 

	Хархан сүүдрээ

	Ишиг хараад

	«Ханьтай» байна гэж

	Итгэн байжээ.

	 

	Орой болж

	Наран шингэхэд

	Орь ганцаар

	Болчхож гэнэ.

	 

	«Үнэнч» андаа

	Ишиг хайгаад

	Үүгээр түүгээр

	Хэсэн бэдрээд

	 

	«Нөхрөө» ололгүй

	Бүрэнхий болгоод

	Нүдэндээ нулимстай

	Нугжийж унтаад

	 

	Өглөө сэрэхэд нь

	Наран мандаад

	Өнөөх «найз» нь

	«Ирсэн» байж гэнэ.

	
ААВ МИНЬ УЯАЧИН ХҮН ШҮҮ

	Аймаг нутгаараа

	Ажигчийг нь гайхах

	Аав минь сүрхий

	Уяачин хүн шүү.

	 

	Айргийн таваас

	Дээгүүр давхиатай

	Аргамаг хурдныг

	Харуутаа танина.

	 

	Өглөө оройд

	Хомоолыг нь шинжээд

	Уясан мориныхоо

	Сойлгыг тохируулна.

	 

	Гэдэсний нь авалтыг

	Төөлж сөөмлөөд

	Хэц, аргамжааг нь

	Богиносгоно, уртасгана

	 

	Хөл амьсгалыг нь

	Сунгалтад ажиглаад

	Хөлс авахаар

	Маргааш нь тохошлоно.

	 

	— Удамтай хурдан

	Хөлөг гэлээ ч

	Уяа сойлго

	Чухал, гэж зөвлөөд

	 

	Үүр шөнөөр

	Нойроо хагаслан

	Уясан морио

	Тойрон байдаг.

	 

	Аймаг нутгаараа

	Ажилчийг нь гайхах

	Аав минь ёстой

	Уяачин хүн шүү.

	
ЭЛДҮҮР

	Үстэй сайхан

	Дулаан дээлд

	Үнэндээ хэн

	Дургүй байх вэ

	 

	Хойд авдарт

	Нимгэн хөнгөн

	Хонины үзүүрс

	Нэлээд байх юм.

	 

	Хураасан бараанд

	Хуйларч үрчийгээд

	Хурганы арьс

	Элдүүргүй харагдах юм.

	 

	Энэ шүүгээнд

	Ишигний арьс

	Эхэлж хийснээрээ л

	Хорчийж хэвтэх юм.

	 

	Элэг, цагаа

	Түрхэж дэвтээн

	Элдүүр хэдрэгээр

	Аятайхан зөөллөж

	 

	Арьс элдэж

	Сурна гэдэг

	Амьдралд бас л

	Тустай юм даа.

	 

	Элдүүрч авгын

	Энэхэн эрдмийг

	Тоогоогүйдээ

	Туйлаас гэмшинэ.

	
ТУСЧ ХҮҮ

	Урд хашааны

	Настай эмээ 

	Ус бариад

	Наашилж явна.

	 

	Хөрш хашааны

	Хөгшин өвөө

	Хөрөөдсөн түлээ

	Хагалж байна.

	 

	Эмгэн ээжээс

	Ялгаа юу вэ!

	Эмээгийн усыг

	Явж авчиръя.

	 

	Өвгөн ааваас

	Өөрц юу вэ!

	Өвөөгийн түлээг

	Хагалж тусалъя.

	
ХЭД ВЭ?

	— Урждар гэж хэзээ вэ?

	— Хоёр хоногийн өмнө!

	— Өчигдөр хэзээ вэ?

	— Нэг хоногийн урьд!

	— Өнөөдөр гэж хэзээ вэ?

	— Энэ өдрийг хэлнэ!

	 

	Урждар манай

	Улаан зураг

	Урт сүүлт хоёр маань

	Урд хашаанд

	Үүрээр хургалав.

	 

	Өчигдөр бас:

	Өндөр хув

	Өөхөн хундан хоёр маань

	Өмнө байранд

	Үдшээр төллөв.

	 

	Харин өнөөдөр

	Харлаг хонь минь

	Ив ижилхэн

	Эрх ихэр

	Хурга гаргав.

	 

	Хэдэн хонь төллөж

	Хэчнээн хурга гаргав?

	Хонь хурга нийлбэл

	Хоёулаа бас хэд вэ? гэж

	 

	Болдоо хүү өнөөдөр

	Борхүүгээс асууж гэнэ.

	Нээрэн хэд бол?

	Нэмж үзээрэй багачууд аа!

	
ЛАВЛАХ

	Цаг уурын

	Сайн лавлах

	Цагаан муур минь

	Мөнөөсөө мөн шүү.

	 

	Хөөрхөн муураа

	Ажиглаж байтал

	Хүйтрэх, дулаарахыг

	Хэлж өгнө шүү.

	 

	Галын захад

	Эвхэрч хэвтээд

	Гадагш ч гарахгүй

	Унтаад байвал

	 

	Тэнгэр бүрхэж

	Хүйтэрч эхлэхийн

	Тэмдэг дохиог

	Өгөх нь тэр шүү.

	 

	Үүрээр яаран

	Эртэлж босоод

	Үүгээр түүгээр

	Гөрөөлж гүйвэл

	 

	Үүл арилж

	Тэнгэр цэлмэхийн

	Үнэнхүү дохиог

	Хэлэх нь тэр шүү.

	 

	Цаг уурын

	Сайн лавлах

	Цагаан муур минь

	Мөнөөсөө мөн өө!

	
ХОЖУУЛЫН ЦАГАРИГ

	— Арван таван

	Жилийн өмнө

	Айхавтар сүрхий

	Гантай байж! гэж

	 

	Тайрсан хожуул

	Ажиглаж сууснаа 

	Тамжид над

	Сонирхуулж хэлэв.

	 

	— Чи яаж

	Мэдэв? гэж 

	Би түүнээс

	Лавлаж асуув

	 

	— Гантай жилийн 

	Модны цагариг

	Гаргууд нимгэн

	Байдаг юм.

	 

	Холтсон талаас нь

	Дугуй цагаригийг

	Гол руу нь чи

	Чигээр нь тоолоод

	 

	Арван тав дахь

	Цагаригийг нь тэгээд

	Ажиглаж сайн

	Хар л даа! гэлээ.

	
АСУУЛТ, ХАРИУЛТ

	— Аадар бороо, чи

	Асгарч хаанаас оров?

	— Хөхрөгч тэнгэрээр нүүх

	Хөвөн үүлнээс буулаа гэв гэнэ.

	 

	— Нэвсийх бараан үүл чи

	Нисэж хаанаас гарав?

	— Уудам цэнхэр далайгаас

	Ууршиж хөөрөөд ирлээ гэв гэнэ.

	 

	— Яндашгүй алсын далайгаасаа

	Ямар хөлгөөр ирэв?

	— Хөөн үлээх салхийг

	Хөлөглөж унаад ирлээ гэв гэнэ.

	
ХООСОН БОРТОГО

	Нэгэн залхуу

	Хүүхэд байсан юм.

	Нэрийг нь би

	Хэлэхээ больё!

	 

	«Тараг уух сан» гэж

	Тэр жаал

	Тарайж хэвтээд

	Нэхэв гэнэ ээ

	 

	— Бортого дүүрэн

	Тараг бий.

	Босож хутгаад

	Уу даа! гэтэл;

	 

	— Савтай таргийг

	Хутгаад өгдөг

	Завтай хүн

	Байгаасай! гэлээ.

	 

	— Ядраад байвал

	Өвөө чинь чамд

	Яах вэ, хутгаад

	Өгье дээ! гэлээ.

	 

	— Аяганд хийгээд

	Бариад ирдэг

	Ачтай хүн

	Байгаасай! гэлээ.

	 

	— Ядраад байвал

	Өвөө чинь чамд

	Яах вэ, аягалаад

	Өгье! гэлээ.

	 

	— Аяндаа ингэж

	Хэвтэж байтал

	Ам руу ордог

	Болоосой! гэлээ.

	 

	Тэгж ямбалахад нь

	Дургүй хөдлөөд

	Түүнд нь би

	Хариулсангүй ээ!

	 

	Цааш нааш

	Хөрвөж хэвтсээр

	Залхуу жаалыг

	Хурхирч эхэлтэл

	 

	Ажилсаг дүү нь

	Хурганаас ирээд

	Амттай таргаа

	Хутгаж уулаа.

	 

	Өнжин нойрссон

	Өнөө жаал маань

	Өлсөхийн эрхэнд

	Өндийж босоод

	 

	Савтай таргаа

	Уухаар очиход нь

	Сайхан угаасан

	Бортого л байлаа.

	
СОНИРХОЛ

	Аав, ээжийн

	Олон үрсийн

	Авьяас сонирхол

	Онд ондоо.

	 

	Хөөрхөн дүү минь

	Жолооч болчхоод

	Хүнгэнүүлж дүнгэнүүлж

	Хурдална гэнэ.

	 

	Өлзий гуайн хүү

	Өрлөгчин болчхоод

	Өндөр барилга

	Босгохыг яарна.

	 

	Ойдов хүү

	Нисгэгч болчхоод

	Огторгуйн уудамд

	Дүүлэхийг сонирхоно.

	 

	Сарангэрэл

	Саальчин болчхоод

	Саам сүү

	Бялхуулахыг хүснэ.

	 

	Амьдрал хөгжим

	Түмэн хөгтэй.

	Аялгуу дуу нь

	Буман аятай.

	 

	Аав ээжийн

	Олон үрсийн

	Авьяас сонирхол

	Өөр өөр юм даа!

	 

	Санасан хүсэл

	Сэтгэлээр бүтэх

	Саруул ирээдүйд

	Төрсөн дүү нар минь

	 

	Дуртай мэргэжлээ

	Сонгон аваад

	Нэртэй бүтээлч

	Иргэд болцгооно.

	
БОРОО, БОРОО ОРООРОЙ

	Бараан, үүлнээс

	Бороо дусна

	Байгаль дэлхий

	Баярлан тосно.

	 

	Хурмаст тэнгэрийн

	Үүлэн эхт

	Хурын дусал

	Намиран буухад

	 

	Алаг цэцэгс

	Дэлбээлэн ганхаж

	Арын ногоо

	Сугсран найгана.

	 

	Сүрэг мал

	Тарга нэмж

	Тараг, айраг

	Сав бялхаж

	 

	Дэлхий байгаль

	Тэр аяараа

	Дэвжээ тэлэх

	Тийм л сайхаан!

	
МӨР БИЧИГ

	Үнэнийг хэлэхэд

	Бичиг үсэгт

	Өвөө маань ер нь

	Тааруухан ч гэсэн

	 

	Хөх чоно,

	Хөөрхөн туулай,

	Бор гөрөөс,

	Бодон гахай,

	 

	Халиун буга,

	Халтар үнэг,

	Майга баавгай,

	Мануул, суусар гээд л

	 

	Амьтны мөрийг

	Андахгүй «уншдаг»

	Анчин өвөөгөө

	Бичигтэй гэлтэй.

	 

	Бичиг ном

	Түгдрэлгүй уншихыг

	Би өвөөдөө

	Түргэхэн заая!

	 

	Амьтны мөрийг

	Андахгүй ялгадгийг нь

	Анчин өвөөгөөр

	Өөрөө заалгая.

	
ЭНГИЙН САЙХАН НЭР

	Дэлдэн бөжин

	Ээж дээрээ

	Дэгдэн дэгдэн

	Харайж ирээд:

	 

	— Миний нэрийг

	Уулзсан бүхэн

	Мэдэхийг хүсэж

	Асуух юм

	 

	Хэн гэж

	Өөрийгөө би

	Хэлж өгвөл

	Зүйтэй вэ? гэхэд

	 

	Эрхэмсэг сайхан

	Нэр өгөхийг

	Эх туулай нь

	Бодож бодож

	 

	Араатан бүхнээс

	Хүчтэйг санаж

	«Арслан» гэж

	Хүүгээ нэрлэжээ.

	 

	Хөөрхөн бөжин

	Нэртэй болсондоо

	Хөөрөн баясаад

	Гэрээсээ гарахад

	 

	Хэдэн ишиг

	Наадаж байлаа

	Бөжин тийшээ

	Дэгдэж очоод:

	 

	— Та нар намайг

	Наргиандаа оруулаач?

	Танилцаж цөмөөрөө

	Наадъя гэжээ.

	 

	Цоохор ишиг

	Алхаж ирээд

	Цохолж нэрийг нь

	Асууж гэнэ.

	 

	«Арслан» гэж

	Гэнэн бөжин

	Эрс шууд

	Чангаар хэлтэл

	 

	— Ээжийн ярьдаг

	Аймшигт араатан

	Энэ байх нь! гээд

	Ишигнүүд зугтжээ.

	 

	Хамтаар тоглох

	Ижил ханьгүй

	Ганцаар бөжин

	Ээждээ ирээд:

	 

	— Арслан байхыг

	Хүсэхгүй би

	Ишиг ч айгаад

	Тоглохгүй юм гэжээ.

	 

	Эх нь бас л

	Бодолд орж

	Эрхэмсэг нэр

	Бодож, бодож

	 

	Хөдөө талаар

	Цуутайг бодож

	«Хөх чоно» гэж

	Хүүгээ нэрлэжээ.

	 

	Хөөрхөн бөжин

	Нэртэй болсондоо

	Хөөрөн баясаад

	Гэрээсээ гарахад

	 

	Хэдэн тугал

	Наадаж байлаа.

	Бөжин тийшээ

	Дэгдэж очоод

	 

	— Та нар намайг

	Наргиандаа оруулаач?

	Танилцаж цөмөөрөө

	Наадъя гэхэд:

	 

	Нэгэн тугал

	Мөөрөн байж

	— Нэр чинь хэн бэ?

	Танилцъя! гэхэд

	 

	Мань бөжин

	Цодгор гэгчээр

	«Чоно» гэж

	Бардам хэлтэл

	 

	— Манай ээжийн

	Айгаад байдаг

	Махчин чоно

	Энэ байх гээд

	 

	Тал бүрдээ

	Цочин зугтжээ.

	Мэл гайхаад

	Бөжин хоцорчээ.

	 

	Хамтаар тоглох

	Ижил ханьгүй

	Ганцаар бөжин

	Ээждээ ирээд:

	 

	— Чоно байхыг

	Хүсэхгүй, би!

	Цөм надаас

	Зугтах юм гэлээ.

	 

	Эх нь тэгээд

	Оройжин бодож

	Эрхэмсэг нэр

	Олохоо байгаад

	 

	Ямар нэр

	Аятай болохыг

	Ялаа, шумуулаас ч

	Асууж сураглаад

	 

	Бөжин гэдэг 

	Жирийн нэр нь

	Хачин зохисныг

	Хүүдээ хэлэв.

	 

	Хөөрхөн бөжин нь

	— Нээрэн тийм! гэж

	Хөөрөн баясаад

	Гэрээсээ гарахад

	 

	Тарвага зурам

	Олуул нийлээд

	Талаар гүйлдэн

	Тоглож байхад нь

	 

	Бөжин тийшээ

	Дэгдэж очоод

	— Бүгдээр танилцаж

	Наадъя? гэлээ.

	 

	Ахмад тарвага

	Хошхирч зогсоод

	— Алдар нэр чинь

	Хэн бэ? гэхэд

	 

	— Бөжин гэж

	Даруухан хэлжээ.

	Бүгд таашааж

	Танилцаж гэнэ.

	 

	Бөжин туулай

	Найзуудтайгаа

	Бүхэл өдөржин

	Наргиж ханаад

	 

	Туулайн бөжин

	Эгэл нэрдээ

	Туйлгүй биширсээр

	Эргэж ирээд

	 

	Энгийн сайхан

	Нэр өгсөн

	Элбэрэлт ээждээ

	Баяр хүргэжээ.

	
УНТАА «ХОЙЛОГ»

	Урд хашааны

	Унтаа «Хойлог»

	Угаасаа залхуу

	Гайхал юм даа

	 

	Идэр есийн

	Ид хүйтэнд

	Эвхэрч бээрэн

	Чичрэх үедээ

	 

	Уулын модыг

	Унагаж авчраад

	Учиргүй тохилог

	Саравч барихаар

	 

	Өдөр, шөнөгүй

	Бодолд орж

	Өчнөөн төчнөөн

	Амладаг гэлээ ч

	 

	Урьхан хаврын

	Улирал болохоор

	Уул ажлаа

	Мартаж орхиод

	 

	Хүйтэн өвөл

	Бас л чичирч

	Хойтон хавар л гэж

	Баахан үглэх юм.

	 

	Урд хашааны

	Унтаа «Хойлог»

	Угаасаа залхуу

	Гайхал юм даа.

	 

	Аагим зуны

	Наранд төөнүүлж

	Аахилж уухилан

	Нарших цагтаа

	 

	Тайгын модыг

	Тайрч авчраад

	Таатай тохилог

	Сүүдрэвч барихаар

	 

	Өдөр, шөнөгүй

	Бодлого болон

	Өчнөөн төчнөөн

	Амладаг гэлээ ч

	 

	Сэрүүн намрын

	Улирал болохоор

	Сэдсэн ажлаа

	Мартаж орхиод

	 

	Ирэх зун нь

	Бас л аахилан

	“Ээ дээ! Намар...” гэж

	Баахан үглэх юм.

	 

	Он онд

	Амлалт тавьдаг ч

	Одоо болтол

	Хоргодох үүргүй

	 

	Урд хашааны

	Унтаа «Хойлог»

	Угаасаа залхуу

	Гайхал мөн өө!

	
МУУЖГАЙ

	— Ямар амьтны

	Явдал алхаа

	Борхон хүүд минь

	Аятайхан бэ? гэж

	 

	Эрх бяцхан

	Зулзаганаасаа

	Эх хулгана

	Асууж гэнэ.

	 

	— Сэв... сэв... гэж

	Сэмхэн алхаад

	Ширүүн гишгэхийг

	Ердөө мэддэггүй

	 

	Муур эгчийн

	Алхаа гишгээ

	Мөн ч таатай

	Аятайхан! гэж

	 

	Томоогүй хүү нь

	Санаснаа хариулжээ.

	Толгой сэгсэрч

	Ээж нь зовниод:

	 

	— Хөвөн зөөлөн

	Тавхайн цаанаа

	Хөрөө хурц

	Хумсаа нууж

	 

	Муухай санаа нь

	Нууцгай явдаг

	Муужгай зальтаас

	Холхон яв! гэж

	 

	Энхрий хүүдээ

	Эх нь захижээ.

	Эрх зулзага нь

	Ухааран мэджээ.

	 

	— Ямар амьтны

	Дуугарах дуу

	Ялдам сайхан

	Дуулддаг вэ? гэж

	 

	Эрх бяцхан

	Зулзаганаасаа

	Эх нь бас л

	Асууж гэнэ.

	 

	— Эелдэг намуун 

	Мяулж дуулдаг

	Эрээн муур

	Эгчийн дууг

	 

	Үүрээсээ гараад

	Чагнаж суухдаа

	Ерөөсөө би

	Уйдахгүй гэж

	 

	Томоогүй хүү нь

	Санаснаа хариулжээ.

	Толгой сэгсэрч

	Ээж нь зовниод:

	 

	— Зусарч нялуун

	Дууныхаа цаана,

	Үсэрч базах

	Бодлоо нуугаад

	 

	Муухай санаа нь

	Нууцгай явдаг

	Муужгай зальтаас

	Зугтаж яв! гэж

	 

	Энхрий хүүдээ

	Эх нь захижээ.

	Эрх зулзага нь

	Ухааран мэджээ.

	
АЯНЫ ХОНХ

	Түн тан

	Түн тан

	Аяны тэрэгний

	Хонх дүнгэнэнэ.

	 

	Түрүүчийн шараа

	Түүчээлж тавиад

	Аяны замдаа

	Аав минь гарахад

	Сүрхий дуутай

	Төмөр хонх нь

	Сүүлчийн тэргэнд

	Дүнгэнэж эхэлнэ.

	 

	Түн тан

	Түн тан

	Аяны тэрэгний

	Хонх дүнгэнэнэ.

	 

	Алтанбулаг

	Цагаан эрэг 

	Алс замынхаа

	Аянд шуударч

	Амбан шараараа

	Алхуулж явахдаа

	Аав минь ер нь л

	Авхаалжлаг гэдэг.

	 

	Түн тан

	Түн тан

	Аяны тэрэгний

	Хонх дүнгэнэнэ.

	 

	Сүрхий дуутай

	Төмөр хонхоо

	Сүүлчийн тэргэндээ

	Зүүдэг нь учиртай

	Хойноосоо хөсөг нь

	Тасрахад хүрвэл

	Хоромхон төдийд

	Мэддэг аргатай.

	 

	Түн тан

	Түн тан

	Аяны тэрэгний

	Хонх дүнгэнэнэ.

	 

	Аавын минь идрийн

	Дуртай ажил нь

	Аяны шаргал

	Зам байжээ.

	Амбан шарыг нь

	Эмнэгшүүлж тавьчхаад

	Аяны замыг нь

	Эдгэрүүлэхгүй юм сан!

	
ЦЭЦЭН ҮГИЙН ДУСАЛ

	* * *

	Тэгнэх атаа

	Бариагүй байж

	Тэнгийнх нь ачааг

	Өргөж гүйх.

	 

	* * *

	 

	Харуулдаж унаснаа

	Ухна мартаад

	Халтирч байгаа

	Ишгийг шоолох

	 

	* * *

	 

	Түмэн олондоо

	Бүтээлгүй аваас

	Төгс мэргэн

	Эрдэм хайран.

	 

	* * *

	 

	Зэлний унагаа

	Ногтлоогүй байж

	Зэрлэг хуланг

	Номхруулна гэх

	 

	* * *

	 

	Эгэл хүн

	Орчноо харахад

	Эрдэмт хүн

	Орчлонг харна.

	 

	* * *

	 

	Буман цагаан

	Хонин дунд

	Нэгэн годон

	Ямаа содон

	 

	* * *

	 

	Заан тугалаа

	Балчирт тооцно

	Зараа зулзагаа

	Зөөлөнд тоолно.

	 

	* * *

	 

	Найрын дуучдад

	Хундага барихад

	Намгийн мэлхий

	Хувь горилно.

	 

	* * *

	 

	Хувиа бодвоос

	Хувхай мөчир

	Хавиа бодвоос

	Хангай дэлхий

	 

	* * *

	 

	Баярласан цагт

	Бараан шөнө ч гэрэлтэй санагдана.

	Бачимдсан үед

	Гэгээн өдөр ч бүрэнхий бодогдоно.

	 

	* * *

	 

	Төрсөн биеэр

	Золгүй хулгана

	Ерөөл сонсохоор

	Золбин муурынд

	Зочилж очдог

	 

	* * *

	 

	Ус зөөврийн

	Цүзгэр илжиг

	Уралдах морьдын

	Уяа эргэцэх

	 

	* * *

	 

	Орох зочингүй

	Найман ханатаас

	Олуулаа нижигнэх

	Навсгар овоохой.

	 

	* * *

	 

	Хээрийн бараан

	Шороонд төлжиж

	Хээнцэр ганган

	Цэцэгс дэлгэрдэг

	 

	* * *

	 

	Өтөл дээд

	Зуун наст мод

	Байгаагүй бол

	Үндэс залуу

	Зулзаган мод

	Найгаагүй.

	 

	* * *

	 

	Манант далай нь

	Загасчин хүнд

	Мандах тэнгэрээс

	Саруулхан гэдэг

	 

	* * *

	 

	Учир зөвөөр

	Тахирыг нь гаргавал

	Уургын мод

	Уулаар дүүрэн.

	 

	* * *

	 

	Сүрэг захлах

	Зожиг ямаа

	Сүвээ нийлэх

	Ижлээ хайдаг.

	 

	* * *

	 

	Элс нь нурах

	Ээрэм цөлд ч

	Эрээд олшгүй

	Эрдэнэ нуугддаг.

	 

	* * *

	 

	Хамгийн хатуу

	Ган гэлээ ч

	Хатат хуурайн

	Аяыг дагадаг.

	 

	* * *

	 

	Адуучин эрийн

	Хаая! гэх ганц урианд

	Арван живаа

	Адуун сүрэг залагддаг.

	 

	* * *

	 

	Манхан тэнгэрт

	Өнгөөрөө солонго гайхуулавч

	Маргаашийг үзэх

	Үлэмжийн чанар байгаагүй.

	 

	* * *

	 

	Нэгэн төлгөнд

	Үүссэн хамуу

	Нийт сүрэгтээ

	Нялзах аюултай.

	 

	* * *

	 

	Тавин тоосго,

	Үрснээ мартах

	Таван тоосго

	Өрснөө магтах

	 

	* * *

	 

	Хуурай газартаа

	Заан хүчтэй ч

	Хулгана зурмыг

	Занаж яваагүй.

	 

	* * *

	 

	Хуурай зуны

	Ган даахгүй

	Хурыг шүтсэн

	Булаг байдаг

	 

	* * *

	 

	Азарган тахиа

	Зодоон үүсгэвч 

	Азгүй тохиолдолд

	Олонтоо ордоог.

	 

	* * *

	 

	Эрхт тэнгэрт

	Бараан үүл

	Нүүгээгүй бол

	Энэхэн дэлхийд

	Бороон дусал

	Буугаагүй.

	
ХЭЛ ЗҮГШРҮҮЛЭХ ҮГС

	Арагтай аргал хорголын

	Аль арагтай

	Аргал, хоргол нь

	Аавын арагтай

	Аргал, хоргол вэ?

	 

	* * *

	 

	Хар бор морь

	Ороо бор морь

	Бор хээр морь

	Жороо хээр морь

	 

	* * *

	 

	Далгай эвэртэй

	Мөргөдөг алаг үнээний

	Далбан чихтэй

	Мөөрдөг алаг бяруу

	 

	* * *

	 

	Эмээгийн

	Эмээлийн

	Оломцогны оромцгийг

	Олуулаад оруулаарай.

	 

	* * *

	 

	Нарлаг налгар намраар

	Нарийн хээр морио

	Хайлгаж хөлөргөлгүй

	Хайрлаж нарийлж унаарай.

	 

	* * *

	 

	Шир шир ширжигнэсэн

	Шиврээ борооны дараа

	Сэр сэр сэржигнэсэн

	Сэржигнүүр салхи сэржигнэснээ

	Шир шир шижигнэсэн

	Шиврээ бороо дахин

	Шивэрч ширжигнэж орлоо

	 

	* * *

	 

	Халзан хонины

	Хаан дээрээ

	Хар толботой

	Харлаг хургыг

	Хаан дээрх

	Хар толбоор нь

	Хавийн хурганаас

	Харуутаа ялгаж танина.

	 

	* * *

	 

	Улаан алаг бухыг

	Урамдаж, урамдаж

	Уулын уруу руу буугаад

	Үхэр лүүгээ явахаар нь

	Үхэр доторх

	Улаан тарлан бух

	Урамдаад уруудаж явсан

	Улаан алаг бухын

	Урдаас нь хүрдэж, хүрдэж

	Угтаж очоод мөргөлдлөө.

	 

	* * *

	 

	Том бор үнээний

	Бага бор бяруу

	Бага бор үнээний

	Том бор бяруу хоёр

	Ижлээрээ хоёр

	Эр бор бяруу

	 

	* * *

	 

	Үрээ хул

	Ороо бор

	Жороо хар гурвыг

	Гурвуулыг нь

	Гурамсан хуйвтай

	Гурван алд уургаар

	Гурван эр

	Гурвуулаа зэрэг уургаллаа.

	 

	* * *

	 

	Тэр эргийн эрмэг дээр

	Эргэж, хөрвөж, шөргөөж

	Мөргөлдөөд байгаа

	Бор эрээн тарлан

	Эр хоёр бярууны

	Сүүлийнх нь

	Эргэж хөрвөөж, шөргөөж

	Мөргөлдөөд байгаа

	Бор эрээн тарлан

	Эрлийз эр бяруу нь

	Манай мөлгөр эвэртэй

	Бор эрээн тарлан

	Эрлийз эр бяруу мөн байна.

	 

	* * *

	 

	Хур дэлтэй

	Бор морь

	Хурд ихтэй

	Хул морь

	 

	* * *

	 

	Ороолдсон олон

	Олмын олсны

	Ороолдоог нь олохоор

	Оруулж ирээд

	Оролдож, оролдож

	Ороолдоог нь ололгүй

	Олмын олсоо

	Ороолдоотой нь орхичихлоо.

	 

	* * *

	 

	Жирэлзэж мяралзсан

	Зэрэглээнд

	Зэгсэн олон

	Зээрийн сүрэг

	Жирэлзэн яралзана.

	 

	* * *

	 

	Жаргалын аргалын

	Араг алга.

	Аль аргалын аргаар

	Аргалаа аргалж авчрах вэ?

	 

	* * *

	 

	Туулаас улиас

	Уулаас хайлаас

	Талаас гүйлс

	Тал талаас

	Тарихаар авчирлаа.

	 

	* * *

	 

	Илүү илүүрээ

	Ирүүлээрэй.

	Илүү илүүрээр чинь

	Илүүргүйгээрээ, эгч

	Илүүрдэж байг.

	 

	* * *

	 

	Гурав гурваараа

	Гурван хэсэг гурвалжин

	Дөрөв дөрвөөрөө

	Дөрвөн хэсэг дөрвөлжин

	Нийлүүлж, нэмбэл

	Гурвалжин дөрвөлжин

	Нийлээд хэд вэ?

	 

	* * *

	 

	Гурилын гурван гулуузаараа

	Гурвуулаа гурилаа гулууздаад

	Гурван гулуузаа

	Гурил дээрээ тавиарай.

	 

	* * *

	 

	Урьхан салхинд

	Улаан дарцгуудаа намируулаад

	Уулын урдах

	Нуурын дээгүүр

	Уурын онгоцнууд

	Уралдаж хурдалцгаалаа.

	 

	* * *

	 

	Халуун говийн

	Хурсан олон

	Халиун хулан

	Хуйлран хурдална.

	 

	* * *

	 

	Тэр бахь

	Их бөх бахь

	Энэ бэх

	Их хөх бэх

	 

	* * *

	 

	Мөлгөр эвэртэй

	Алаг бяруу

	Мөлгөр эвэртэй мөртөө

	Мөргөөч гэдэг нь аргагүй

	Мөлгөр эвэртэй

	Алаг бяруу

	 

	* * *

	 

	Хар алаг морь

	Хачин хашин морь

	Хул алаг морь

	Харин хашингүй морь.

	 

	* * *

	 

	Ах, аавын

	Араг, савраар

	Аргал, хоргол түүлээ.

	Аав, ахын

	Араг, савраар

	Аргал, хоргол түүлээ.

	 

	* * *

	 

	Дээр бүрэн морь

	Дээрх цөгц нь

	Бүрэн байдаг.

	Дэмбэрэл гуайн

	Хүрэн морь

	Дээрх цөгц нь бүрэн

	Дээр бүрэн морь

	 

	* * *

	 

	Тэр энэ хоёр

	Хур дэлтэй

	Хул хээр морины

	Аль хур дэлтэй

	Хул хээр морь нь

	Хурд ихтэй

	Хул хээр морь нь

	 

	* * *

	 

	Нэлээд хэдэн

	Улаан ямаа нийлээд,

	Нэлээд олон болоод

	Өлийн уул өөд наллаа.

	 

	* * *

	 

	Ихэр мухар

	Хоёр ишиг

	Эрх хөвхөр

	Нэг хув ишиг

	 

	* * *

	 

	Хялгасан дөрөөр

	Хяргасан сарлаг

	Шараа дөрлөөд

	Дөрийг нь эвхээд

	Дөртэй нь, үхэртээ тавиарай.

	 

	* * *

	 

	Урт шургаагаар

	Угсарч углуургадаж барьсан

	Үхрийн, уужим дулаан

	Үнэхээр тохилог байр

	 

	* * *

	 

	Бөгтөр бөхөн бүхэн

	Бөгтөн, бөгтөн

	Бөхийн жороолно.

	 

	* * *

	Эмээгийн эмээлийг

	Эмнэгтээ эмээллэхээр

	Эгчийн эмээлийг

	Эмнэгтээ эмээллэвэл дээр!

	 

	* * *

	 

	Шаргын говийн

	Шаргал атны

	Шандсыг шалгая гэвэл

	Шаргын говиор орж

	Шаргын говийн

	Шаргал атыг нь унаж

	Шандсыг нь шалгаарай!

	 

	* * *

	 

	Аргалын арын нуруунд

	Арван янгир

	Ач тач мөргөлдөнө.

	Аргалын өврийн нуруунд

	Арван ангир

	Нисэж бууж эргэлдэнэ.

	 

	* * *

	 

	Талын таван толгойн

	Тааны аагийн үнэр

	Талын улаан толгойн

	Таанын аагийн үнэрийн

	Аль толгойн

	Таанын аагийн үнэр илүү вэ?

	 

	* * *

	 

	Хөрш өөрөө

	Хөрс хөндийлж

	Хүрзээр ухаад

	Хөлсөө арчаад

	Хөрсөө хүрзээрээ

	Хөсөгтөө ачлаа.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

